REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/49-20

21. februar 2020. godine

B e o g r a d

ZAPISNIK

63. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 18. FEBRUARA 2020. GODINE

Sednica je počela u 9 časova i 14 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, zamenik predsednika Odbora, Stanislava Janošević, Studenka Kovačević, Zoran Bojanić, Jelena Mijatović, Snežana R. Petrović i Ana Čarapić .

Sednici je prisustvovala Snežana Paunović (zamenik člana Odbora Novice Tončeva).

Sednici nisu prisustvovali članovi Odbora: Aleksandar Stevanović, Tomislav Ljubenović, Vladimir Marinković, Gorica Gajić, Dejan Nikolić, Ivan Kostić, Vojislav Vujić i Zdravko Stanković, niti njihovi zamenici.

Sednici su, na poziv predsednika, iz Ministarstva trgovine, turizma i telekomunikacija prisustvovali: Natalija Radoja, viši savetnik, šef Odseka za regulativu, analizu i planiranje u oblasti informacionog društva, Maja Vranić, šef Odseka i dr Ivan Marković, rukovodilac Grupe i kontakt osoba za CEFTA Sporazum.

Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o potvrđivanju Sporazuma između Vlade Republike Srbije i Vlade Republike Severne Makedonije o uzajamnom priznavanju kvalifikovanih usluga od poverenja koje se pružaju u Republici Srbiji i Republici Severnoj Makedoniji, koji je podnela Vlada (broj 011-2882/19 od 22. novembra 2019. godine);
2. Razmatranje Predloga zakona o potvrđivanju Sporazuma o slobodnoj trgovini između Republike Srbije, s jedne strane i Evroazijske ekonomske unije i njenih država članica, s druge strane, koji je podnela Vlada (broj 011-2981/19 **od 2. decembra 2019. godine)**;
3. Razmatranje Predloga zakona o potvrđivanju Dodatnog protokola 6 o trgovini uslugama Sporazuma o izmeni i pristupanju Sporazumu o slobodnoj trgovini u Centralnoj Evropi, koji je podnela Vlada (broj **011-177/20 od 31. januara 2020. godine)**;
4. Razno.

Na predlog predsednika, Odbor je jednoglasno odlučio da objedini raspravu o prve tri tačke dnevnog reda.

Prva, druga i treća tačka dnevnog reda - **Razmatranje Predloga zakona o potvrđivanju Sporazuma između Vlade Republike Srbije i Vlade Republike Severne Makedonije o uzajamnom priznavanju kvalifikovanih usluga od poverenja koje se pružaju u Republici Srbiji i Republici Severnoj Makedoniji; Predloga zakona o potvrđivanju Sporazuma o slobodnoj trgovini između Republike Srbije, s jedne strane i Evroazijske ekonomske unije i njenih država članica, s druge strane; Predloga zakona o potvrđivanju Dodatnog protokola 6 o trgovini uslugama Sporazuma o izmeni i pristupanju Sporazumu o slobodnoj trgovini u Centralnoj Evropi**

Odbor je razmotrio Predlog zakona o potvrđivanju Sporazuma između Vlade Republike Srbije i Vlade Republike Severne Makedonije o uzajamnom priznavanju kvalifikovanih usluga od poverenja koje se pružaju u Republici Srbiji i Republici Severnoj Makedoniji i podneo Izveštaj Narodnoj skupštini.

Odbor je razmotrio Predlog zakona o potvrđivanju Sporazuma o slobodnoj trgovini između Republike Srbije, s jedne strane i Evroazijske ekonomske unije i njenih država članica, s druge strane, i podneo Izveštaj Narodnoj skupštini.

Odbor je razmotrio Predloga zakona o potvrđivanju Dodatnog protokola 6 o trgovini uslugama Sporazuma o izmeni i pristupanju Sporazumu o slobodnoj trgovini u Centralnoj Evropi i podneo Izveštaj Narodnoj skupštini.

U uvodnim napomenama, Natalija Radoja, šef Odseka za regulativu, analizu i planiranje u oblasti informacionog društva Ministarstva trgovine, turizma i telekomunikacija podsetila je da je u oktobru 2017. godine donet Zakon o elektronskom dokumentu, elektronskoj identifikaciji i uslugama od poverenja u elektronskom poslovanju. Članom 40. Zakona, predviđena je mogućnost zaključivanja sporazuma sa drugim zemljama. Donošenje ovog Predloga zakona će imati uticaj na privredne subjekte obe zemlje koji će kroz priznavanje kvalifikovanih usluga od poverenja biti u mogućnosti da u međusobnoj poslovnoj saradnji pređu na elektronsko poslovanje, koje je brže i efikasnije od klasičnog poslovanja. Međusobno priznavanje takođe znači da će građani i privredni subjekti iz jedne zemlje moći da koriste onlajn usluge druge zemlje, odnosno moći će da se identifikuju putem svojih šema elektronske identifikacije koje su podjednako prihvaćeni u obe zemlje. Do sada, srpski sertifikati za elektronski potpis nisu bili priznati u Severnoj Makedoniji, i obratno, sertifikati iz Severne Makedonije za elektronski potpis nisu bili priznati u Srbiji. Donošenjem Zakona obe zemlje međusobno priznaju: kvalifikovani elektronski potpis; kvalifikovani elektronski pečat; kvalifikovani elektronski vremenski žig i registrovane šeme/sisteme elektronske identifikacije.

Maja Vranić je istakla da je Sporazum o slobodnoj trgovini između Republike Srbije, s jedne strane i Evroazijske ekonomske unije i njenih država članica, s druge strane zadržao isti nivo liberalizacije koji Srbija ima prema sporazumima o slobodnoj trgovini sa Rusijom, Belorusijom i Kazahstanom, s tim što smo iste povlastice dali i Kirgiziji i Jermeniji. U odnosu na vežeće sporazume, dobili smo neke manje koncesije, odnosno povlastice, koje bi mogle da doprinesu većem obimu trgovine. Liste zaštite i dalje postoje, u oba smera. Sporazum je zaključen između vlada šest država, Srbije i pet država Evroazijske ekonomske unije i Evroazijske ekonomske komisije kao nadzornog organa. Sporazum će stupiti na snagu kada ga potvrde sve države potpisnice.

Dr Ivan Marković, rukovodilac Grupe i kontakt osoba za CEFTA Sporazum, obrazložio je trgovinu uslugama u okviru CEFTA. U trgovini robom, Srbija ostvaruje godišnji suficit u trgovini od preko 2 milijarde evra, a pošto je naš sektor usluga konkurentan i na svetskom nivou, odlučeno je da se ide u dalju liberalizaciju trgovine uslugama u okviru CEFTA. Sporazum će stupiti na snagu kada ga potvrde CEFTA strane.

U diskusiji su učestvovali Snežana B. Petrović, Natalija Radoja, Maja Vranić i dr Ivan Marković.

1) Odbor je, u skladu sa članom 155. stav 2. Poslovnika Narodne skupštine, jednoglasno usvojio Predlog zakona o potvrđivanju Sporazuma između Vlade Republike Srbije i Vlade Republike Severne Makedonije o uzajamnom priznavanju kvalifikovanih usluga od poverenja koje se pružaju u Republici Srbiji i Republici Severnoj Makedoniji.

Za izvestioca Odbora na sednici Narodne skupštine određena je Snežana B. Petrović, predsednik Odbora.

2) Odbor je, u skladu sa članom 155. stav 2. Poslovnika Narodne skupštine, jednoglasno usvojio Predlog zakona o potvrđivanju Sporazuma o slobodnoj trgovini između Republike Srbije, s jedne strane i Evroazijske ekonomske unije i njenih država članica, s druge strane.

Za izvestioca Odbora na sednici Narodne skupštine određena je Snežana B. Petrović, predsednik Odbora.

3) Odbor je, u skladu sa članom 155. stav 2. Poslovnika Narodne skupštine, jednoglasno usvojio Predlog zakona o potvrđivanju Dodatnog protokola 6 o trgovini uslugama Sporazuma o izmeni i pristupanju Sporazumu o slobodnoj trgovini u Centralnoj Evropi.

Za izvestioca Odbora na sednici Narodne skupštine određena je Snežana B. Petrović, predsednik Odbora.

Četvrta tačka dnevnog reda - **Razno.**

U okviru ove tačke dnevnog reda nije bilo predloga, pitanja ni diskusije.

Sednica je zaključena u 9 časova i 25 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B. Petrović